  Майя Бывальцева Удмуртиын ужан интыын шуккиськон учыръёс 2016-тӥ арын, азьвыл арен ӵошатыса, 3,5 процентлы кулэсмизы. Но кышкыттэмлыклы кулэезъя саклык ваньмыз уг висъяло. Туннэ нуналлы одӥгез сюлмаськон ужез утёнъя ӧнерчиослэн тырмымтэенызы герӟаськемын. Кивалтэт ӧрилэн кенешонэзлы йылпумъянъёсъя 30-тӥ южтолэзе иворъёсъя «Удмуртия» агентстволэн корреспондентэзлы со сярысь вераз элькунысь ужъя но миграци политикая министр Надежда Губская. Нимлыко ивортонъёсъя, тужгес трос шудтэм учыръёс, куд-ог дыръя быронэ вуттӥсьёсыз но, лэсьтӥськон но агропром огъетын пусйисько. Ужез утёнъя кивалтэт ӧрилэн кенешоназ гурт возёсын ужан вакытэ шуккиськон учыръёсты эскеризы. Удмуртиысь гурт возёсъя но сиён-юонъя министрлэн воштӥсез Олег Урасинов верамъя, кылем арын агропром огъетын 126 шудтэм учыръёс пусъемын, отын 127 адями вӧсь луиз. Со одӥгез удыс, кытын лыдпус 2015-тӥ арын сярысь 12 процентлы будӥз. Министрлэн воштӥсез малпамъя, удысын ужез утёнъя ӧнерчиос туж уг тырмо. 2017-тӥ арын та ласянь умойгес ужаны чакламын. «Но гурт возёсын шуккиськон учыръёс со муген гинэ уг кылдо. Кӧня ке мугъёсты вераны луэ. Шуом, техникалэсь но ужан тӥрлыклэсь вужмемзэ. Бен, кун субсидиос висъя, гуртоослы кышкыттэмлыко выль техника басьтыны юрттэ. Солэн емышез адӟиське. Ужез утёнъя ӧнерчиослэн тырмымтэзы сярысь шонер верамын вал. Ужез утён сӧзнэтэз кызьы радъяны тодӥсь ӧнерчи ӧвӧл ке, гурт предприятиын шуккиськон учыръёсты кулэстыны уз луы. Али тани асьмеос кылӥмы, агропром огъетысь 238 предприятиосын ужез утёнъя 69 гинэ ӧнерчиос нимысьтыз ужало шуыса», — вераз Удмуртиысь ужъя но миграци политикая министр Надежда Губская. Кивалтэт ӧрилэн пумкылъяназ пусйизы, агропром огъетлы ужез утёнъя ӧнерчиосты дасянэз радъянын юрттозы шуыса. Тегъёс: Удмуртия гуртвозёс НадеждаГубская ужъяминистерство уж  